# Vàlvula de seguretat

Les vàlvules d'alleujament de pressió , també anomenades vàlvules de seguretat o vàlvules d'alleujament , estan dissenyades per alliberar fluid quan la pressió interna supera el llindar establert. La seva missió és evitar una explosió, la fallada d'un equip o canonada per un excés de pressió. Existeixen també les vàlvules d'alleujament que alliberen el fluid quan la temperatura supera un límit establert. Aquestes vàlvules són anomenades vàlvules d'alleujament de pressió i temperatura .

## Usos típics

Les vàlvules d'alleujament es poden trobar a nivell industrial, comercial i domèstic. En general es pot trobar aquest tipus de vàlvules, en qualsevol lloc on circuli o es mantingui un fluid que estigui sotmès a canvis de pressió i/o temperatura.
Entre els exemples més comuns i a la vista de tothom hi ha els escalfadors d'aigua. Les vàlvules d'alleujament instal·lades en els escalfadors o en la línia de l'escalfador estan dissenyades per a obrir-se i alliberar la pressió en cas que la pressió superi els 120-150 PSI (8-10 bar) per evitar una explosió en cas de fallada del termòstat.
A la indústria també sobren els exemples com els compressors d'aire o estacions de reducció de pressió per a subministrament de gas natural.
Altres usos habituals d'aquestes vàlvules són l'alleujament de pressió en un bloqueig en el sistema d'impulsió d'una bomba, o per alleujar l'augment de pressió a causa d'una expansió tèrmica d'un fluid confinat en un sistema tancat.
A nivell industrial no totes les vàlvules alliberen el fluid a l'exterior, en el cas d'un gas o un líquid perillós l'alliberament es fa cap a contenidors especials.
Les vàlvules d'alleujament de pressió també són utilitzades per controlar processos, en aquests casos les vàlvules actuen enviant els fluids a determinats llocs depenent de la pressió del sistema.

## Tipus
### Mecànics

El mecanisme d'alleugeriment consisteix en un tap que manté tancat la fuita. Un ressort conserva aquest tap en posició evitant que el fluid s'escapi del contenidor o canonada. Quan la pressió interna del fluid supera la pressió del ressort el tap cedeix i el fluid és expulsat a través de la sortida. Una vegada que la pressió interna disminueix el tap torna a la seva posició original.
El llindar de pressió que determina el punt d'alliberament del fluid s'ajusta augmentant o reduint la pressió que el ressort exerceix sobre el tap amb un cargol que el travessa pel seu centre.
Les vàlvules d'alleujament de pressió i temperatura tenen un segon mecanisme per alliberar la pressió que és activat quan s'arriba a determinada temperatura. Ets vàlvules s'obriran quan passi un d'aquests dos esdeveniments: pressió per dalt del llindar o temperatura per dalt del llindar, el que passi primer.

### Elèctrics

Les vàlvules elèctriques d'alleujament compten amb els dos mòduls, un pressòstat i una electrovàlvula. El pressòstat es pot ajustar perquè dispari l'electrovàlvula a la pressió desitjada.

### Electrònics

Els sistemes més avançats en lloc d'un pressòstat tenen un transductor de pressió que envia un senyal a una sala de control. Allà un operador de manera manual o programant un ordinador decideix a quina pressió s'ha d'obrir o tancar l'electrovàlvula.

## Vegeu també

* Dispositiu d'alleujament de pressió